Občianske združenie Matej Korvín, Rybničná 40, 831 06 Bratislava,

e-mail: ozmatejkorvin@gmail.com

**Podľa rozdeľovníka**

Váš list číslo/zo dňa Naše číslo Vybavuje/telefón Banská Bystrica

01/2018 jv/ ++421 905 541 861 10.01.2018

**Vec: Memorandum o spolupráci** - stanovisko.

Na základe dostupných informácií o  **Memorande o spolupráci** Vami pripravovanom na stretnutí vo Vyšnej Boci dňa 11.1.2018 si Vám v súvislosti s problémami s ochranou prírody v Slovenskej republike i v Európskej únii dovoľujeme zaslať toto stanovisko:

Sme dlhodobo presvedčení, že problémy majiteľov lesov i celého lesníckeho stavu v Slovenskej republike (SR) s ochranou prírody a ťažko vyčísliteľné hospodárske, environmentálne a morálne škody, ktoré zapríčiňuje zlovoľná činnosť orgánov ochrany prírody SR od roku 2011, majú jednu zo základných príčin aj nesprávne nastavenia príslušných legislatívnych predpisov SR i Európskej únie (EÚ).

Legislatívne predpisy SR i EÚ v oblasti ochrany prírody sú založené na odborne zastaranej základnej filozofii i na schválnej neurčitosti základných pojmov, ktorými tieto predpisy operujú a ktoré umožňujú aj výklady smerujúce proti Vašim záujmom. Túto situáciu v mnohých prípadoch využívajú úradníci orgánov ochrany prírody SR i niektoré mimovládne organizácie, napríklad v súčasnosti aj v rámci iniciatívy „My sme les“.

Rozhodnutia orgánov ochrany prírody SR poškodzujúce Vaše záujmy sú často založené na takýchto konštrukciách a pojmoch:

* lesy chránených území majú vysoké **autoregulačné, autoregeneračné a autoreprodukčné** schopnosti a
* takéto lesy majú vysoký stupeň **homeostázy a ekologickej stability.** Preto je v lesoch chránených území potrebná **ochrana prirodzených procesov** alebo **aplikácia bezzásahovosti**.

Orgány ochrany prírody SR zvyknú argumentovať, že **bezzásahový režim** sa i v iných chránených územiach sveta využíva ako **legálny manažment**, pretože **prirodzené disturbancie** sú hnacou silou **obnovy prirodzenosti** a nastolenia **dynamickej rovnováhy.**

K takýmto tvrdeniam orgánov ochrany prírody SR si na tomto mieste dovoľujeme uviesť aspoň to, že lesné ekosystémy Európy sú za posledných najmenej 200 rokov vystavené intenzívnemu vplyvu **záporne pôsobiacich ekologických faktorov antropogénneho pôvodu** a prirodzené procesy v takýchto podmienkach, teda v podmienkach neprirodzených, prebiehať nemôžu. Ponechanie lesných ekosystémov napospas týmto faktorom pod zámienkou ochrany prirodzených procesov môže vyústiť len do **ekologických katastrof** (Tatranský národný park od roku 2004 alebo Národný park Šumava od roku 2007).

Orgány ochrany prírody SR si v mnohých takýchto kauzách dovoľujú prehliadať, že legálnym manažmentom stoviek chránených území iných civilizovaných štátov sveta je nie bezzásahovosť, ale **asistovaný manažment,** v rámci ktorého sú im ordinované zásahy smerujúce k udržaniu ich **priaznivého stavu**.

Nesprávne nastavenie príslušných legislatívnych predpisov v oblasti ochrany prírody SR má podľa nás jediné možné riešenie – prípravu a schválenie takého zákona ochrany prírody, ktorý vyššie uvedené pojmy používať nebude a ktorého znenie bude jednoznačné a tým nebude umožňovať jeho výklady smerujúce proti Vašim záujmom.

Sekcia ochrany prírody a krajiny Ministerstva životného prostredia SR už v roku 2009 kostru zákona o ochrane prírody pripravila. Naše občianske združenie ju dopracovalo (s výnimkou ustanovení sankčných a zrušovacích) a predložilo ju ako návrh zákona o ochrane prírody a krajiny niektorým parlamentným stranám v roku 2014. So znením návrhu zákona i s dôvodovou správou k nemu ste v rovnakom čase boli oboznámení aj Vy.

Návrh nového zákona o ochrane prírody je založený na princípoch:

* aktívnej ochrany **úplnosti prírodných cyklov** exkluzívnych prírodných rezervácií nachádzajúcich sa v štádiu klimaxu alebo ku klimaxu smerujúcich,
* tvorby **ekologických sietí** na odlesnených nížinách SR,
* **zrušenia** všetkých veľkoplošných chránených území a veľkej väčšiny súčasných chránených území maloplošných.

Klimaxové rezervácie (v počte iba 60) majú zaberať nie viac ako 0,5 % územia SR (namiesto súčasných 34% územia SR).

Vzhľadom na uvedené navrhujeme takéto znenie **Memoranda o spolupráci**:

* Žiadame poslancov Národnej rady SR o dopracovanie a schválenie zákona o ochrane prírody a krajiny predloženého parlamentným politickým stranám Občianskym združením Matej Korvín v roku 2014.e
* Žiadame Ministerstvo pôdohospodárstva a rozvoja vidieka SR o okamžité zvolanie okrúhleho stola so zástupcami Ministerstva životného prostredia a ostatných dotknutých ministerstiev za účasti zástupcov signatárov tejto výzvy.
* Žiadame štátne orgány SR o rešpektovanie súkromného vlastníctva lesov a pozemkov garantované ústavou SR.
* Žiadame štátne orgány SR o rešpektovanie výstupov slovenského lesníckeho výskumu a výsledkov dlhoročnej lesníckej praxe.
* Žiadame štátne orgány SR o vyvodenie zodpovednosti mimovládnych organizácii za škody, ktoré svojou činnosťou spôsobujú.

S úctou

Mgr. Jozef Vojtek

predseda Občianskeho združenia Matej Korvín

Rozdeľovník:

1. Slovenská lesnícka komora, Študentská 20, 960 01 Zvolen
2. Národné lesnícke centrum, T.G.Masaryka 22, 960 92 Zvolen
3. Rada združení neštátnych vlastníkov lesov Slovenska, Janka Kráľa 14, 960 01 Zvolen
4. Lesy Slovenskej republiky, š. p., generálne riaditeľstvo, Námestie SNP 8, 975 66 Banská Bystrica,